Iemand met ’n hoë EK is empaties en bewus van sy eie en ander om hom se emosies, en hy weet hoe om dit suksesvol te bestuur. Goeie maniere gaan daaroor dat jy sensitief is vir ander se gevoelens en behoeftes. As jou kind in die eerste 10 jaar van sy lewe leer om ma en pa se reëls te respekteer en te volg, help dit hom om as ’n tiener sy eie interne kompas te ontwikkel wat respek, maniere en reëls betref.
Gee pluimpies, bedank, ondersteun en bemoedig meer en fokus op die positiewe kant van die lewe. Begin positief praat, dan ontstaan goeie maniere makliker. Dink oor die doel van reëls. Dit reguleer menslike verhoudings en handhaaf orde en regverdigheid. As jy dink reëls is te beperkend, gaan jou kinders dit onbewustelik agterkom. Sal jy werklik daarvan hou as jy in ’n sport meeding en jou opponent nie by die reëls hou nie, of as die bank die regulasies in verband met jou belegging oortree sodat dit jou opbrengs beïnvloed, of as iemand die verkeersreëls oortree en so ’n ongeluk veroorsaak? Leer jou kinders om die reëls te respekteer.
Jou peuter moet saam met julle aan tafel sit wanneer julle as gesin die hoofmaaltyd van die dag eet. As hy reeds sy kossies opgeëet het, kan hy met ’n lepel in die hand self probeer om sagte vrugte of jogurt te eet. Moedig hom aan om die eetgerei te leer gebruik.
Hy behoort teen hierdie ouderdom die selfbeheersing te kan toepas om jou nie tydens ’n gesprek te onderbreek wanneer jy hom vra om dit nie te doen nie.
Jou kind kan al verjaardagetiket verstaan, soos om elkeen te bedank wat vir hom ’n geskenk gegee het en om nie sy maatjie se geskenke oop te maak nie.
Daai towerwoorde Hou ’n teddiebeerpartytjie en laat jou peuter die “ma” wees wat tee aan haar bere/poppe voorsit. Hulle moet asseblief sê wanneer sy hulle vra of hulle graag tee wil hê, en dankie wanneer hulle daardie tee ontvang. Julle kan ook winkel-winkel speel, met jou as die winkelier wat jou peuter se inkopies een vir een aangee. Hy moet asseblief sê wanneer hy daarvoor vra en dankie wanneer hy dit kry. Ná ’n rukkie kan julle rolle omruil.
Geselsies Kinders is mal oor hierdie speletjie en jy sal vind dat bykans enigiets van ’n skoen tot ’n piesang as ’n telefoon kan dien. Voer lang gesprekke met mekaar en leer jou peuter om die telefoon korrek te antwoord en hoe om te groet as hy aflui.
Totsiens! Jou kind kon as baba al vir ouma en oupa totsiens wuif. Bou hierop voort, want mense (en veral familie) voel gou te na gekom as jou kind hulle nie groet nie. Speel gereeld ’n groetspeletjie waar jy byvoorbeeld al die dinge in die kombuis groet wanneer julle daar ingaan (hallo kombuis, hallo stoof, hallo yskas, hallo mikrogolf) en weer afskeid neem as jy gaan (totsiens stoof, totsiens yskas), sodat jou peuter dit as vanselfsprekend aanvaar dat jy iemand groet wat jy vir die eerste keer daardie dag sien en weer totsiens sê wanneer hy of sy vertrek.
Wag ’n bietjie Geduld is vir peuters een van die moeilikste konsepte wat hulle moet leer verstaan. Maak ’n mikrofoon (uit ’n toiletrolletjie) en laat die een wat die mikrofoon vashou die spreekbeurt hê. Iemand anders mag daardie persoon nie in die rede val nie. As hy ’n spreekbeurt wil hê, moet hy liggies aan jou arm raak en jou kans gee om jou sin te voltooi voor hy die mikrofoon kan kry. Julle kan ook as gesin in ’n kring sit en ’n bal vir mekaar rol. Die een wat die bal kry, kan ’n spreekbeurt kry.